Diari Oficial de la Generalitat Valenciana


Sumari del DOGV 5991, del 08-04-2009 (2009/3887)

ACORD de 3 d'abril de 2009, del Consell, pel qual s'aprova el Pla Anual de Cooperació al Desenrotllament 2009.
--------------------------------------------------------------------------------------------------------------

### Dades del document

Número de DOGV
:   5991

Data del DOGV
:   08-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/3887


Data del document
:   03-04-2009

Organisme emissor
:   Conselleria d'Immigració i Ciutadania

Tipus de document
:   Acord

Anàlisi jurídica

 Descriptors 

:   * ajuda al desenvolupament
    * legislació
    * cooperació internacional
    * programa d'actuació
    * ajuda humanitària

ACORD de 3 d'abril de 2009, del Consell, pel qual s'aprova el Pla Anual de Cooperació al Desenrotllament 2009. [2009/3887]  
El Consell, en la reunió del dia 3 d'abril de 2009, va adoptar l'acord següent:  
De conformitat amb l'article 7 de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, la planificació de la cooperació al desenrotllament s'articula per mitjà del Pla director de la Cooperació Valenciana, els plans anuals i els plans estratègics.   
Segons l'apartat 3 d'este mateix article, els plans anuals de cooperació al desenrotllament són l'instrument de programació de l'activitat de la Generalitat en este àmbit i han de concretar, per a cada any, els objectius, les prioritats, i els recursos dissenyats en el pla director corresponent.   
Per Acord de 28 de desembre de 2007, el Consell va aprovar el Pla director de la Cooperació Valenciana 2008-2011, i en este s'establix que, en aplicació de la Llei 6/2007 citada, s'elaboraran i publicaran, prèvia consulta amb el Consell Valencià de Cooperació al Desenrotllament, els successius Plans Anuals de la Cooperació al Desenrotllament de la Generalitat, que seran aprovats pel Consell.  
En conseqüència, el Pla Anual de Cooperació al Desenrotllament 2009, seguint i desplegant el Pla director de la Cooperació Valenciana 2008-2011, determina les directrius bàsiques, els objectius, i la programació de l'activitat de la Generalitat en la matèria durant l'any 2009.  
Este pla ha sigut sotmés a consulta i informat favorablement pel Consell Valencià de Cooperació al Desenrotllament.  
Per tot això, de conformitat amb el que disposa l'article 11.2.b) de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, i a proposta del conseller d'Immigració i Ciutadania, el Consell  
ACORDA  
Primer  
Aprovar el Pla Anual de Cooperació al Desenrotllament 2009, que figura com a annex al present acord.  
Segon  
Ordenar la seua publicació en el Diari Oficial de la Comunitat Valenciana, així com donar-li la màxima difusió a través dels mitjans de difusió tècnics i electrònics pertinents.  
València, 3 d'abril de 2009  
El vicepresident primer i secretari del Consell,  
VICENTE RAMBLA MOMPLET  
ANNEX  
Pla Anual 2009 de la Cooperació Valenciana   
per al Desenrotllament  
Introducció  
1. Marc normatiu  
2. Marc estratègic  
2.1. Prioritats horitzontals  
2.2. Prioritats sectorials  
2.3. Prioritats geogràfiques  
3. Instruments de la cooperació valenciana per al desenrotllament  
3.1. La cooperació tècnica, econòmica i financera  
Convenis de desenrotllament i accions institucionals   
Convocatòria pública d'ajudes a projectes i grans projectes en xarxa de cooperació internacional per al desenrotllament   
3.2. L'educació per al desenrotllament i sensibilització social  
3.2.1. Programa Solidària 2009  
3.2.2. Convocatòria pública d'ajudes a projectes d'educació per al desenrotllament i sensibilització social.  
3.3. La investigació sobre el desenrotllament i la formació especialitzada   
3.3.1. Convenis d'investigació i formació especialitzada  
3.3.2. Convocatòria pública d'ajuda a projectes d'investigació i formació especialitzada  
3.3.3. Beques de formació específica en matèria de cooperació internacional per al desenrotllament  
3.4. Acció humanitària   
3.4.1. Convenis institucionals   
3.4.2. Convocatòria pública d'ajudes per a projectes d'acció humanitària  
3.4.3. Comité Permanent d'Acció Humanitària  
3.5. El codesenrotllament   
3.6. Informació i comunicació   
3.7. Recursos humans  
3.8. Avaluació   
3.8.1. Avaluació de projectes i programes   
3.8.2. Avaluació dels instruments de planificació, gestió i coordinació  
4. Relació amb els agents de la cooperació valenciana  
4.1. Agents de cooperació en la Comunitat Valenciana  
4.1.1. Les ONGD  
4.1.2. Universitats valencianes  
4.1.3. Organitzacions sindicals  
4.1.4. Associacions d'immigrants  
4.1.5. Empreses i organitzacions empresarials  
4.1.6. Altres conselleries i organismes dependents de la Generalitat   
4.1.7. Altres administracions públiques   
4.1.8. Òrgans de consulta i participació en la Comunitat Valenciana  
4.2. A nivell nacional i internacional  
4.2.1. Agència Espanyola de Cooperació Internacional per al Desenrotllament   
4.2.2. Altres comunitats autònomes  
4.2.3. Organismes multilaterals  
5. Marc pressupostari  
Introducció  
El Pla Anual de Cooperació per al Desenrotllament de la Generalitat 2009, suposa la continuïtat del segon cicle de planificació de la política de cooperació per al desenrotllament, que es va establir per mitjà del Pla director de la Cooperació Valenciana 2008-2011.  
El Pla director 2008-2011, segon Pla director de la Cooperació de la Comunitat Valenciana, establix els principis rectors de la cooperació valenciana, el seu desplegament l'any 2008 ha permés avançar en:   
- La millora dels instruments de cooperació. L'any 2008 s'han creat dos noves convocatòries: una convocatòria pública de grans projectes en xarxa i dos convocatòries públiques en matèria d'acció humanitària.   
- La participació a través del Consell Valencià de Cooperació al Desenrotllament, la continuïtat del Comité Permanent d'Acció Humanitària i d'Emergència en la Comunitat Valenciana (CAHE-CV) i el seu òrgan consultiu.   
- La coherència a través de la posada en marxa de la Comissió Interdepartamental de Cooperació al Desenrotllament.   
- L'harmonització, coordinació i complementarietat:   
A nivell nacional a través de la Comissió Interterritorial de Cooperació al Desenrotllament i participació en les diferents comissions promogudes per l'AECID.   
A nivell autonòmic, les iniciatives han sigut diverses: la realització de la primera convocatòria de grans projectes en xarxa; el cofinançament de projectes a través d'organismes multilaterals; la promoció del Comité Permanent d'Acció Humanitària i d'Emergència de la Comunitat Valenciana (CAHE-CV); així com la promoció del treball coordinat de les cinc universitats públiques valencianes a través del Comité Universitari Valencià de Relacions Internacionals i Cooperació (CUVRIC).   
Amb l'objectiu de contribuir a l'enfortiment dels criteris i mecanismes de qualitat de la cooperació valenciana regulats en la Llei 6/2007, el vigent pla director preveu, en el seu primer objectiu específic, la introducció i la promoció de mesures de millora de la qualitat de la cooperació per al desenrotllament valenciana. En este sentit durant 2009, i d'acord amb la programació del present pla anual, s'impulsaran les iniciatives següents:  
- Enfortiment dels òrgans d'assessorament i coordinació definits en la Llei 6/2007 a través de les tres instàncies de coordinació: Consell Valencià de Cooperació al Desenrotllament; la Comissió Interdepartamental de Cooperació al Desenrotllament; i la Comissió Interterritorial de Cooperació al Desenrotllament. També es posarà en funcionament el Registre d'Agents de la Cooperació Internacional al Desenrotllament de la Comunitat Valenciana.  
- Iniciar el procés d'actualització dels instruments de la cooperació valenciana per al desenrotllament a través de la revisió dels continguts de les convocatòries públiques amb l'objectiu de contribuir a la millora de la qualitat de les intervencions.  
- La continuïtat dels tres programes de formació complementària i aplicada en matèria de cooperació per al desenrotllament a través de la concessió de beques. Per a millorar este instrument durant 2009 es realitzarà una avaluació dels programes de beques Generalitat/AECID i es revisarà l'actual conveni per a incorporar les millores de l'actual sistema de beques en les OTC.  
- Reformulació del programa Solidària a partir de l'avaluació del programa que es realitzarà durant 2009.  
- Continuïtat del suport al programa formatiu per al foment de la professionalització i especialització de la cooperació valenciana realitzat pel CUVRIC.   
- Manteniment de l'obligatorietat en la realització de les avaluacions externes de resultats i objectius sobre els programes i projectes finançats per la Generalitat en les convocatòries públiques o a través de convenis institucionals el cost total de les quals siga major a 200.000 euros, com a procediment de sistematització i instrument de seguiment per a la millora de la qualitat i impacte de les ajudes.   
El Pla Anual 2009 s'estructura en quatre capítols, en el seu primer capítol recull el marc normatiu.  
En el capítol segon es detalla el marc estratègic: les prioritats horitzontals, sectorials i geogràfiques.   
En el tercer es despleguen els continguts del Pla Anual 2009, així com els diferents instruments de la cooperació de la Generalitat, inclosos els recursos humans, econòmics i financers, així com l'avaluació de projectes, programes i dels instruments de planificació, gestió i coordinació.  
En el capítol quart es descriu la relació amb els diversos agents de la cooperació, tant en l'àmbit de la Comunitat Valenciana com en el nacional i internacional.  
I, finalment, en el capítol cinqué es fa referència al marc pressupostari per a l'any 2009.  
Dos anys després d'aprovar-se la Llei 6/2007, de la Cooperació al Desenrotllament de la Comunitat Valenciana de la Generalitat, el Pla Anual de la Cooperació al Desenrotllament 2009 consolida el compromís de la Comunitat Valenciana de contribuir a l'eradicació de la pobresa i al desenrotllament sostenible dels pobles estructuralment empobrits, d'acord amb els esforços de la comunitat internacional per a l'èxit dels Objectius de Desenrotllament del Mil·lenni.  
1. Marc normatiu  
En el marc del desplegament i aplicació de la Llei 6/2007, de Cooperació Internacional per al Desenrotllament de la Comunitat Valenciana aprovada el 9 de febrer, s'ha avançat en la constitució i publicació dels òrgans de coordinació i assessorament establits en el capítol III de la dita llei, com són els següents:  
- Decret 231/2007, de 30 de novembre, per mitjà del qual es regula la Comissió Interdepartamental de Cooperació al Desenrotllament.  
- Decret 42/2008, de 4 d'abril, del Consell, pel qual es regula el Consell Valencià de Cooperació al Desenrotllament.  
A més, durant l'any 2009 s'aprovarà el decret pel qual es regula la Comissió Interterritorial de Cooperació al Desenrotllament, així com el Reglament del Registre d'Agents de la Cooperació Internacional al Desenrotllament de la Comunitat Valenciana. El qual entrarà en funcionament enguany 2009. Així mateix, s'avançarà tant en l'estudi de la millora de les diferents bases per a la concessió de les ajudes, com en la millora dels procediments de justificació.  
En el context de l'aplicació de la Llei 6/2007, en el segon semestre de l'any 2009 s'elaborarà i publicarà el Pla Anual de la Cooperació Valenciana 2010 que serà aprovat pel Consell abans del 31 de desembre de 2009, després d'un procés de diàleg i consens amb el Consell Valencià de Cooperació al Desenrotllament.  
2. Marc estratègic  
Les actuacions que el Consell realitze en matèria de cooperació internacional per al desenrotllament han de tindre com a referència les prioritats horitzontals, sectorials i geogràfiques establides en la Llei 6/2007, així com en el Pla director 2008-2011.  
A més la Generalitat, d'acord amb l'agenda internacional en matèria de cooperació per al desenrotllament, impulsarà els Objectius de Desenrotllament del Mil·lenni (ODM) en les intervencions que emprenga.  
2.1. Prioritats horitzontals  
Les quatre prioritats horitzontals del present Pla Anual de la Cooperació Valenciana 2009 són les següents:  
1. Contribuir a la reducció de la pobresa, recolzant estratègies que tinguen com a objecte el desenrotllament humà sostenible i la millora de les condicions de vida dels pobles.  
En el marc de les accions dirigides a la reducció de la pobresa enguany 2009 la Generalitat considerarà especialment els projectes orientats a garantir la seguretat i la sobirania alimentària, per a reduir la greu crisi alimentària mundial que afecta especialment els països estructuralment empobrits, problemàtica directament vinculada a l'èxit del primer dels objectius de desenrotllament del mil·lenni.   
2. La protecció i el respecte als drets humans, l'enfortiment de les estructures democràtiques, la governabilitat i la gestió descentralitzada així com l'enfortiment de la societat civil i la participació ciutadana.  
Es prioritzaran les accions que impliquen un desenrotllament institucional que permeta el foment dels sistemes democràtics, l'aplicació efectiva dels drets humans. Les accions hauran d'afavorir la resolució dels problemes estructurals que perpetuen la desigualtat i la discriminació. Es potenciaran les polítiques dirigides a la construcció de societats integradores i inclusives en les quals es valore la "diferència" com una cosa enriquidora i que busquen l'eliminació de les barreres socials, polítiques, econòmiques o jurídiques que impedixen l'exercici dels drets en condicions d'igualtat. En este sentit, es prestarà especial atenció a: la protecció dels drets de la infància i la joventut en compliment de la Convenció sobre Drets del Xiquet; la promoció dels drets dels pobles indígenes, en compliment de la Declaració de les Nacions Unides sobre els Drets dels Pobles Indígenes; la protecció dels drets de les persones amb discapacitat, en compliment de la convenció sobre la protecció dels drets de les persones amb discapacitat; i, finalment, de les persones refugiades segons la convenció sobre l'estatut dels refugiats, a més de les persones desplaçades i les considerades apàtrides.   
3. L'impuls de l'equitat de gènere en el desenrotllament.  
Es prioritzaran les intervencions que generen canvis en les rlacions entre dones i hòmens promovent que els rols assignats socialment i culturalment i que produïxen desigualtat es transformen amb l'objectiu de contribuir a la igualtat d'oportunitats.  
En este sentit, la Generalitat promourà que en els projectes no sols s'identifiquen les necessitats pràctiques de les dones, sinó també les necessitats estratègiques de les dones per a disminuir la bretxa i la desigualtat en el marc dels drets i del poder polític.  
4. El foment de la sostenibilitat ambiental i la conservació de la biodiversitat.  
La Generalitat recolzarà de forma prioritària els programes i projectes que incloguen la planificació i la gestió mediambiental, així com l'ús racional i sostenible dels recursos naturals.  
2.2. Prioritats sectorials  
Conforme a l'article 6 de la Llei 6/2007, de la Generalitat, de la Cooperació al Desenrotllament de la Comunitat Valenciana i al Pla director 2008-2011, el Pla Anual 2009 concreta els sectors prioritaris en matèria d'acció humanitària i cooperació internacional per al desenrotllament de la manera següent:  
A) Millora de les capacitats per a satisfer les necessitats humanes bàsiques  
Amb especial incidència en l'accés als aliments, la seguretat alimentària i sanitària, l'educació nutricional, el sanejament i l'abastiment de l'aigua, l'accés a l'educació i l'habitatge, així com als servicis energètics.   
B) Promoció de la governabilitat democràtica, enfortiment de les administracions descentralitzades i la participació de la societat civil  
Es prioritzaran aquells projectes que contribuïsquen a l'enfortiment dels governs democràtics, amb especial atenció a les administracions locals i regionals, la gestió de polítiques socials i la participació ciutadana.   
Així mateix, es promourà el dret dels pobles indígenes a l'autodesenrotllament, la cultura, la llengua i la identitat pròpia, incloent el foment de la participació de les organitzacions socials dels pobles indígenes.   
C) Millora de les capacitats econòmiques i productives  
En el marc del compliment dels compromisos destinats a reduir la fam en el món, es prioritzaran els projectes destinats a incrementar la producció i la productivitat agrícola sostenible, el foment de l'autoabastiment, el suport a les i els xicotets productors locals i la promoció de la sobirania alimentària.   
En este sentit es fomentarà el desenrotllament econòmic, la generació d'ocupació i l'enfortiment microempresarial, per a la reducció de la pobresa i la cohesió social.  
D) La sensibilització i l'educació per al desenrotllament, la formació especialitzada per al desenrotllament, així com l'impuls de la investigació científica i tecnològica orientada a la promoció del desenrotllament humà sostenible.  
Inclou activitats com: la informació i el coneixement sobre la realitat dels països empobrits i les causes de la desigualtat i la pobresa; la promoció d'investigacions sobre desenrotllament i cooperació; el foment del comerç just i del consum responsable; i, finalment, l'enfortiment de les capacitats dels mateixos agents de cooperació.  
E) La promoció del codesenrotllament  
Tal com apareix en les prioritats sectorials del Pla director 2008-2011, es continuarà afavorint la implicació i la participació de la població immigrant organitzada en el desenrotllament dels seus pobles d'origen a través de les iniciatives impulsades des de les accions de codesenrotllament.   
Les principals línies d'actuació que es promouran l'any 2009 seran les següents:  
Suport a la sensibilització, formació i capacitació.  
Suport a les accions de desenrotllament vinculades a la realitat migratòria i  
Millora dels sistemes d'enviament de remeses així com el foment de l'estímul de l'estalvi i la producció sostenible.  
2.2. Prioritats geogràfiques  
L'any 2009 la Generalitat cofinançarà aquells projectes i programes que tinguen com a destinataris països o poblacions considerats prioritaris o d'atenció específica, així com aquells que estiguen considerats en les classificacions de les Nacions Unides amb índex de desenrotllament humà baix o països menys avançats.   
La Generalitat, amb la finalitat de continuar reforçant l'impacte i la concentració geogràfica de l'ajuda, destinarà el major volum de recursos en els països considerats prioritaris en el present pla anual, als quals es destinarà, com a mínim, el 75% dels fons destinats a projectes i programes de cooperació internacional per al desenrotllament.  
Així mateix, en compliment de les mesures acordades en la Tercera Conferència de les Nacions Unides sobre els Països Menys Avançats, concretament del Programa d'Acció a favor dels Països Menys Avançats per al Decenni 2001-2010, el Consell en el 2009 destinarà, almenys, el 14% de l'ajuda als països menys avançats (PMA).   
Seran països prioritaris i països d'atenció específica en el present pla anual:  
1. Països prioritaris:  
a. Amèrica central i Carib: El Salvador, Guatemala, Hondures, Nicaragua i República Dominicana.  
b. Sud-amèrica: Bolívia, Colòmbia, Equador i Perú.  
c. Àfrica Subsahariana: Angola, Benín, Burkina-Faso, Etiòpia, Kenya, Moçambic, Uganda i Rwanda.  
d. Magrib i Orient Mitjà: Algèria, el Marroc, la població sahrauí i els territoris palestins.  
e. Àsia: Índia.  
2. Països d'atenció específica:  
a. Amèrica central i Carib: Cuba, Mèxic i Panamà.  
b. Sud-amèrica: Argentina, Brasil i Paraguai.  
c. Àfrica Subsahariana: Txad, Costa de Marfil, Guinea Bissau, Guinea Equatorial, Mali, Níger, República Democràtica del Congo, Senegal, Sierra Leone i Sudan.  
d. Magrib i Orient Mitjà: Jordània, Mauritània i Tunis.  
e. Àsia: Bangla Desh i Filipines.  
3. Els països prioritaris per a l'execució de projectes en matèria de codesenrotllament seran:  
a. Amèrica central i Carib: Cuba i República Dominicana.  
b. Sud-amèrica: Argentina, Bolívia, Colòmbia, Equador i Perú.  
c. Àfrica Subsahariana: Guinea Equatorial i Senegal.  
d. Magrib: Algèria i el Marroc.  
3. Instruments de cooperació valenciana per al desenrotllament  
Els convenis institucionals i les convocatòries públiques són els instruments fonamentals a través dels quals la Generalitat gestiona els fons de cooperació internacional per al desenrotllament.  
Durant 2009 es mantindran ambdós instruments en les seues diferents modalitats, destinats tant a cooperació internacional per al desenrotllament com a les accions d'educació per al desenrotllament i sensibilització, investigació, codesenrotllament i acció humanitària.  
A partir de l'experiència i resultats obtinguts fins a l'actualitat i amb l'objectiu de millorar la coherència i l'impacte de la cooperació de la Generalitat per al desenrotllament i orientar les accions cap a la concentració geogràfica i sectorial, durant 2009, es redefinirà la figura dels plans estratègics d'intervenció i es treballarà en la reforma dels actuals instruments de cooperació tècnica, econòmica i financera.  
Les ONGD seran els principals agents de cooperació a què es dirigiran les convocatòries públiques de subvencions, mentre els convenis institucionals de cooperació aniran destinats principalment als agents de cooperació multilateral, majoritàriament agències de Nacions Unides.   
A continuació es descriuen els principals instruments de la planificació per a l'any 2009 en matèria de cooperació internacional per al desenrotllament, d'educació per al desenrotllament i sensibilització, de codesenrotllament, d'investigació per al desenrotllament i, finalment, en matèria d'acció humanitària.   
3.1. La cooperació tècnica, econòmica i financera  
3.1.1. Convenis de cooperació internacional per al desenrotllament i accions institucionals   
Durant 2009, es continuarà treballant en l'execució i el seguiment dels projectes i programes ja finançats i impulsats amb anterioritat per la Generalitat destacant entre ells, el Programa Erati, per a la millora dels sistemes públics de salut de Moçambic, el Programa Alhucemas per a la creació d'oportunitats i desenrotllament productiu de la zona nord del Marroc i el Programa Avant, per al desenrotllament sostenible del departament del Quiché a Guatemala.  
Les estratègies de cooperació bilateral que via conveni de desenrotllament, s'estan definint per a l'any 2009 són les següents:  
- A Iberoamèrica, es duran a terme intervencions a Argentina i el Salvador. A Argentina, es donarà suport a accions d'educació bàsica i ambiental, inserides en el marc del Programa ARAUCÀRIA impulsat per l'AECID i gestionades per l'associació Petjades. A El Salvador, es donarà continuïtat al programa de promoció i enfortiment del desenrotllament sostenible de les microregions, impulsat pel Fons Valencià per la Solidaritat, contribuint així al procés de descentralització a El Salvador.   
- A Àfrica Subsahariana, es duran a terme a través del suport a la Fundació per la Justícia, intervencions a Etiòpia, que contribuïsquen a l'eradicació de les pràctiques tradicionals danyoses contra les dones. A Kenya es realitzarà un programa per a l'atenció en salut sexual i reproductiva de les dones impulsat pel Centre Reina Sofia. I finalment, a Benín a través de l'Associació Missatgers de la Pau, es garantirà l'accés a l'aigua per a la millora de la salut de la població del departament de Bourgou.   
A més de les esmentades intervencions, la Generalitat promourà la formalització d'acords i convenis que promoguen la realització d'accions complementàries de la cooperació institucional en països i sectors d'intervenció, per a la qual cosa es podran subscriure acords marc amb els governs locals d'aquells països on es realitzen programes i projectes de cooperació internacional al desenrotllament, a fi de garantir la sostenibilitat d'estos.  
D'altra banda, fruit de la promoció de la cooperació amb organismes internacionals, pel que fa a les accions de cooperació multilateral, durant 2009 s'impulsaran les accions següents:  
- Com a continuació del treball ja iniciat en el 2008 a través del suport a les estratègies ART, del Programa de Nacions Unides per al Desenrotllament (PNUD), per a la reducció de la pobresa i inequitat a Equador i ART GOLD per al desenrotllament econòmic local al Marroc. Es recolzarà de la mateixa manera, durant el present any el Programa ART GOLD per a l'enfortiment de les agències de desenrotllament econòmic local a Senegal.   
- A Equador, se centrarà el treball en el bon govern i garantia dels drets dels menors a través d'UNICEF.   
- A Colòmbia, serà l'atenció a la població desplaçada pel conflicte intern la principal àrea d'intervenció, portant-se també a terme altres accions en matèria de formació tècnica i professional com a continuació del treball ja iniciat en anys anteriors amb l'ACNUR.  
- En matèria d'educació, es treballarà a garantir l'educació i l'alfabetització en zones rurals de Nicaragua a través de l'Organització d'Estats Iberoamericans per a l'Equació, la Ciència i la Cultura.  
- Finalment, s'actuarà en l'àmbit de la seguretat alimentària a través del Programa Mundial d'Aliments.   
3.1.2. Convocatòria pública d'ajudes a projectes i grans projectes en xarxa de cooperació internacional per al desenrotllament   
A. Projectes de cooperació internacional per al desenrotllament   
Els projectes subvencionats per mitjà de la convocatòria de desenrotllament l'any 2009, es dirigiran a països i territoris estructuralment empobrits, tindran un màxim de 36 mesos de duració i el seu cost total no podrà ser superior als 500.000 €. En este sentit, el finançament total de la convocatòria als països considerats en el present pla com a prioritaris haurà de ser, com a mínim, del 75%. Dels fons assignats en la convocatòria el 14% hauran d'anar destinats als països menys avançats.   
La convocatòria de desenrotllament de 2009 destinada exclusivament a ONGD es farà pública durant el mes de gener, de manera que es resolga abans del juliol.   
B. Grans projectes en xarxa de cooperació internacional per al desenrotllament   
Es concediran subvencions públiques a organitzacions no governamentals per al desenrotllament (ONGD), per al cofinançament de projectes de cooperació internacional per al desenrotllament en xarxa, per mitjà d'agrupacions de dos o més ONGD, que s'han d'executar en països i poblacions considerats prioritaris de la cooperació valenciana d'acord amb el present pla. El cost total dels projectes que es presenten a la convocatòria no podrà ser inferior a 500.000 euros ni superior a 1.200.000 euros, la participació financera de la Generalitat en els projectes, com a màxim, és del 80% del cost total.  
Almenys el 14% dels fons previstos en esta convocatòria es destinarà als països menys avançats (PMA).  
Les organitzacions no governamentals per al desenrotllament que concórreguen a ambdós convocatòries de 2009, han d'acreditar el compliment dels requisits establits en l'article 5 del Decret 201/1997 i estar inscrites en el Registre d'Organitzacions no Governamentals per al Desenrotllament de l'Agència Espanyola de Cooperació Internacional. A més, han de complir els altres requisits que establisca la convocatòria corresponent.   
3.2. L'educació per al desenrotllament i sensibilització social  
Un aspecte que no han de descuidar les institucions i la resta d'agents de la cooperació internacional per al desenrotllament, és la tasca de sensibilitzar els ciutadans i ciutadanes sobre la situació de les poblacions més desfavorides, així com difondre els valors solidaris que inspiren l'actuació de les ONGD i la resta d'agents socials.  
Per això, educació per al desenrotllament i sensibilització són dos aspectes bàsics i complementaris en l'acció de cooperació internacional impulsada pel Consell.   
En el marc dels projectes multilaterals que es troben actualment en execució amb el PNUD, durant 2009, es preveu l'execució d'activitats de sensibilització canalitzades a través de trobades d'intercanvi d'experiències i seminaris realitzats en la Comunitat Valenciana.  
Principalment, els mitjans a través dels quals es complix l'objectiu de l'educació per al desenrotllament i la sensibilització social, són:  
3.2.1. Programa Solidària 2009  
Solidària és el programa institucional d'educació per al desenrotllament i sensibilització social impulsat per la Generalitat, que inclou diverses accions en coordinació amb els diferents agents socials de la cooperació valenciana, dirigides a formar i proporcionar una millor percepció en la societat valenciana de les causes estructurals que generen les desigualtats en el món, a fi de potenciar la seua participació i compromís en el desenrotllament dels països estructuralment empobrits del planeta, així com, contribuir a generar uns valors i estils de vida més justos i solidaris.  
Solidària es desplegarà com a instrument que fomente les sinergies entre els tres centres directius de la Conselleria d'Immigració i Ciutadania, i és el referent quant a la labor promoguda en matèria de sensibilització, educació en valors de convivència i informació sobre els projectes de cooperació internacional per al desenrotllament que les ONGD duen a terme, amb el suport de la Generalitat.  
També s'impulsaran diferents activitats dirigides a:  
- Promoure la cultura de la solidaritat amb els pobles d'origen de la població immigrant.  
- Fomentar la tolerància, la comprensió i el respecte cap als costums i formes de vida d'altres cultures.  
- Promoure la formació intercultural.  
- Fomentar la convivència intercultural en l'escola a través del coneixement mutu i la comprensió.   
- Promoure i formar sobre els drets humans.  
- Difondre el contingut dels objectius de desenrotllament del mil·lenni, establits per les Nacions Unides i la seua evolució.  
- Promoure la sensibilització i la formació en la igualtat de gènere.  
- Fomentar el comerç just i el consum responsable, així com l'establiment de relacions comercials entre el Nord i el Sud basades en condicions justes.  
- Promoure l'intercanvi de materials pedagògics de qualitat en matèria de sensibilització i educació per al desenrotllament.  
- Promoure normes de conducta i del codi deontològic sobre imatges i missatges relacionats amb els països del sud.  
La temàtica del programa Solidària de l'any 2009 se centrarà en la seguretat i sobirania alimentària.  
Actualment, el planeta es troba immers en una crisi alimentària que afecta en major grau als països i grups de població més vulnerables. En este sentit es pretenen dur a terme accions que sensibilitzen la població sobre el dret a l'alimentació com a dret humà bàsic i com a principi fonamental per a eradicar la fam i la malnutrició en el món.  
Per a això es duran a terme accions com:  
- Campanyes de comerç just i consum responsable que contribuïsquen a la sensibilització en la presa de consciència de les realitats del consum i del comerç.  
- Cursos de formació, jornades i seminaris com a lloc on formar els docents, estudiants i públic en general com a agents multiplicadors d'educació per al desenrotllament i on es creuen espais de reflexió conjunta docents-ONGD.  
- Exposicions itinerants a través de les quals es done a conéixer la realitat dels països del sud fomentant actituds solidàries i tolerants que contribuïsquen a potenciar la convivència en la diversitat, acostant les distintes cultures a xiquets i jóvens a través de visites guiades i material pedagògic de qualitat.  
- Concurs internacional de fotografia que fomente l'ús del codi ètic de conducta en missatges i imatges referents als països del sud i que genere, a partir de les imatges, una actitud de respecte i tolerància cap a altres cultures, així com una postura compromesa i crítica davant dels esdeveniments.  
- Accions de convivència i intercanvi entre xiquets i jóvens de distintes cultures, que afavorisquen l'educació intercultural i la necessitat de conéixer i compartir la nostra cultura i la de les persones que ens rodegen, potenciant el coneixement, la convivència i el respecte.  
S'inclourà la celebració del III Congrés Internacional de Cooperació al Desenrotllament (www.concuvric.org). Este III congrés donarà continuïtat a les dos edicions celebrades en 2005 i 2007, i s'emmarca dins de l'acord d'intencions firmat entre la Generalitat i el Comité Universitari Valencià de Relacions Internacionals i Cooperació de la Comunitat Valenciana (CU-VRIC), el qual s'encarregarà de la seua organització. Per al seu finançament, s'establirà un conveni de col·laboració amb la Generalitat, en el qual es recolliran igualment les seues bases i línies generals.   
També cal destacar la celebració de la II Edició del Premi Solidària, que inclourà una menció i aportació econòmica dirigida al reconeixement de persones, institucions o agents socials de la cooperació valenciana que s'hagen distingit d'una manera rellevant pel seu compromís i contribució a l'eradicació de la pobresa, així com, a la defensa dels valors i drets humans i al desenrotllament dels països i poblacions més desfavorits dins de l'àmbit de la cooperació internacional per al desenrotllament, d'acció humanitària, del codesenrotllament, de la sensibilització social, i finalment, d'investigació i formació en estes matèries.  
3.2.2. Convocatòria pública d'ajuda a projectes d'educació per al desenrotllament i sensibilització social  
Juntament amb el programa Solidària, la Generalitat promourà, per mitjà del finançament de projectes presentats pels agents socials de la cooperació valenciana, diferents accions d'educació al desenrotllament i sensibilització dirigides a:  
- Fomentar una reflexió crítica sobre les causes de la desigualtat mundial i la relació d'interdependència entre les societats.   
- Promoure, difondre i formar sobre els drets humans i la violació d'estos.  
- Fomentar l'organització i la participació de la societat valenciana com a agents de l'educació per al desenrotllament.  
Les ajudes en matèria d'educació per al desenrotllament i sensibilització social es canalitzaran a través d'una convocatòria pública del programa de cooperació per al desenrotllament. Esta convocatòria es dirigirà a les organitzacions no governamentals per al desenrotllament que acrediten el compliment dels requisits establits en l'article 5 del Decret 201/1997 i es troben inscrites en el registre d'organitzacions no governamentals per al desenrotllament de l'Agència Espanyola de Cooperació Internacional per al Desenrotllament, a més dels requisits que si és el cas establisca la dita convocatòria.   
3.3. La investigació i formació especialitzada  
Des de la Generalitat es considera important fomentar l'activitat formativa especialitzada en l'àmbit de la cooperació internacional, per a la qual cosa és fonamental tindre l'activitat investigadora desplegada per les universitats i la resta d'agents especialitzats.  
El Consell continuarà recolzant i promovent les accions dutes a terme per les universitats públiques i privades valencianes, o realitzades conjuntament amb estes, en matèria de cooperació internacional per al desenrotllament i d'acord amb la política de cooperació del Consell establida en els plans anuals i el pla director vigent, i encaminades a:  
- Impulsar la investigació sobre el concepte de desenrotllament, així com sobre els mitjans, les estratègies i polítiques de cooperació.  
- La realització d'accions i iniciatives que donen continuïtat a programes i projectes recolzats en anteriors exercicis per la Generalitat.  
- La celebració de jornades, trobades, seminaris i congressos que permeten l'intercanvi de coneixements i el diàleg.  
- Promoure la identificació i el suport a centres d'investigació local i en especial la investigació aplicada.  
Concretament, es té previst durant el 2009, continuar amb el suport de les dites accions a través, tant de convenis específics de col·laboració com de la convocatòria pública anual d'ajudes a projectes d'investigació i formació especialitzada.  
3.3.1. Convenis d'investigació i formació especialitzada   
En el 2009 es continuarà amb la política de professionalització dels recursos humans i, conseqüentment, la millora de la preparació tècnica, tant dels cooperants valencians a l'exterior, com dels agents de cooperació en la Comunitat Valenciana (ONGD, sindicats, associacions d'immigrants, organitzacions empresarials i cooperatives d'economia social, etc.).   
L'acord d'intencions firmat entre la Generalitat i CUVRIC l'any 2006, va permetre impulsar accions conjuntes de gran importància sobre les quals es pretén donar continuïtat al llarg de 2009. Estes accions seran:  
- El Programa Oficial de Postgrau Interuniversitari en Cooperació al Desenrotllament (www.popicad.cuvric.org) orientat a la formació teòrica i pràctica de titulats universitaris i   
- El II Programa Formatiu per al Foment de la Professionalització i Especialització de la Cooperació Valenciana (www.cursos.cuvric.org) que està orientat a la formació teòrica i pràctica de titulats universitaris, tècnics d'administracions públiques i de les ONGD.   
- El III Congrés Internacional en Cooperació al Desenrotllament (www.concuvric.org)  
3.3.2. Convocatòria pública d'ajuda a projectes d'investigació i formació especialitzada  
La Generalitat realitzarà una convocatòria pública específica d'ajudes a projectes de formació i investigació per al cofinançament, fins a un màxim del 50% del pressupost total, dels projectes presentats per les universitats públiques i privades valencianes, que es publicarà en el mes de gener i es resoldrà abans de juliol.  
3.3.3. Beques de formació específica en matèria de cooperació internacional per al desenrotllament  
La Generalitat seguirà amb l'impuls de la formació complementària dels jóvens cooperants valencians per mitjà de la concessió de beques, tant en la Comunitat Valenciana com a l'exterior, concretament en les Oficines Tècniques de Cooperació a l'Exterior dependents de l'AECID en països en què s'estiguen executant projectes de cooperació internacional per al desenrotllament finançats per la Generalitat i en les oficines del Programa de les Nacions Unides per al Desenrotllament (PNUD).  
En concret, durant l'any 2009 es convocaran un total de 16 beques, sis d'elles per a la realització de pràctiques en la Direcció General de Cooperació al Desenrotllament i Solidaritat, huit beques per a la formació en les Oficines Tècniques de Cooperació (OTC) i dos beques per a pràctiques en el PNUD.  
3.4. L'acció humanitària  
Des de la Generalitat es concep l'acció humanitària com el conjunt d'accions dirigides a reduir la vulnerabilitat, enfortir les capacitats i satisfer les necessitats humanitàries més apressants de les poblacions dels països afectats per desastres naturals o conflictes humans. Es treballarà en les àrees següents:  
- Emergència: intervencions de caràcter urgent que tinguen lloc després de desastres naturals o provocats per l'acció humana.  
- Postemergència, rehabilitació i reconstrucció: intervencions dirigides a restablir l'equilibri, garantir els drets humans bàsics i el restabliment de capacitats humanes, així com accions de reconstrucció i rehabilitació, respecte a situacions d'emergència causada per catàstrofe natural o provocada per l'acció humana, i que hagen succeït dins dels 24 mesos anteriors a la presentació del projecte.  
A més, es treballarà amb projectes les intervencions tant d'emergència com de postemergència dels quals es duguen a terme en un context d'emergència complexa, entenent com a tal, el causat per la combinació de diversos factors: l'afonament de l'economia formal i de les estructures estatals, els conflictes civils, les fams extremes, les crisis sanitàries i l'èxode de la població.  
Durant l'any 2009 es realitzaran els corresponents estudis per a valorar l'adequació de l'ajuda concedida per la Generalitat l'any 2008, per a les situacions d'acció humanitària. Els resultats d'este estudi serviran de base per a la millora de les ferramentes i instruments de l'any 2010.  
3.4.1. Convenis institucionals   
Amb l'objectiu de millorar la capacitat de resposta davant de situacions d'emergència, es firmarà un nou conveni amb Creu Roja Espanyola per al suport del Centre Logístic d'Emergències Internacionals de la Comunitat Valenciana, l'objectiu del qual és disposar d'un estoc de productes d'acció humanitària, garantint una resposta ràpida en les situacions d'emergències internacionals que es presenten durant l'any 2009.   
En esta mateixa línia d'intervenció, l'any 2009 es firmarà un conveni de col·laboració entre Farmamundi i la Generalitat.  
3.4.2. Convocatòria pública d'ajudes per a projectes d'acció humanitària   
La Generalitat entén que la vinculació entre l'acció humanitària i la cooperació al desenrotllament, suposa que l'acció humanitària ha d'assentar unes mínimes bases en la realització de les seues accions per al desenrotllament posterior, així com també que la cooperació al desenrotllament ha d'orientar-se cap a objectius de reducció de la vulnerabilitat, evitant així els efectes dels desastres.  
Al llarg de l'any 2009, la Generalitat realitzarà dos convocatòries públiques específiques d'ajudes a projectes d'acció humanitària i emergència.  
3.4.3. Comité Permanent d'Acció Humanitària de la Comunitat Valenciana  
Les intervencions en matèria d'acció humanitària en la Comunitat Valenciana es duen a terme de manera coordinada entre els principals organismes públics i financers, a través del Comité Permanent d'Acció Humanitària de la Comunitat Valenciana (CAHE-CV), presidit per la Generalitat, amb el suport del seu òrgan consultiu conformat per les ONGD valencianes.  
3.5. El codesenrotllament  
Les ajudes en matèria de codesenrotllament es canalitzaran a través d'una convocatòria pública del programa de cooperació internacional per al desenrotllament. Esta convocatòria es dirigirà a les organitzacions no governamentals per al desenrotllament que acrediten el compliment dels requisits establits en l'article 5 del Decret 201/1997 i es troben inscrites en el registre d'organitzacions no governamentals per al desenrotllament de l'Agència Espanyola de Cooperació Internacional, a més dels requisits que si és el cas establisca la dita convocatòria.  
En aplicació de la Llei 6/2007, la Generalitat a més de continuar realitzant anualment la convocatòria de codesenrotllament, fomentarà i incentivarà la coordinació entre els diferents departaments de la Conselleria d'Immigració i Ciutadania, per la qual cosa s'implementaran les vies apropiades per a la seua articulació amb les mesures impulsades anualment des del Pla Autonòmic de la Comunitat Valenciana per a la Integració Ciutadana.  
Els projectes de codesenrotllament que s'han d'executar es realitzaran tant en l'àmbit territorial de la Comunitat Valenciana com en aquells països i poblacions estructuralment empobrits considerats al seu torn prioritaris per la Generalitat i que han sigut especificats en l'apartat de prioritats geogràfiques.  
3.6. Instruments d'informació i comunicació   
Amb l'objectiu d'oferir una informació actualitzada de qualitat, útil i transparent sobre les accions que realitza la Generalitat en matèria de cooperació internacional per al desenrotllament i la destinació dels recursos públics, i d'acord amb els plans de modernització de l'administració pública, durant l'any 2009 es realitzaran les accions següents:  
- Informació a la societat valenciana, a través del directori de la Direcció General de Cooperació al Desenrotllament i Solidaritat en la pàgina web de la Conselleria d'Immigració i Ciutadania (www.cic.gva.es), sobre tots els aspectes relacionats amb la planificació, gestió, execució i resultats de les accions de cooperació internacional per al desenrotllament que realitza la Generalitat.   
- El programa de sensibilització Solidària es presentarà i difondrà públicament i a més, podrà ser consultat a través de la pàgina web de la Conselleria d'Immigració i Ciutadania (www.cic.gva.es) dins del directori creat específicament per a este fi.  
3.7. Recursos humans  
La planificació, gestió i avaluació del conjunt d'accions del programa de cooperació internacional de la Direcció General de Cooperació al Desenrotllament correspondrà al personal adscrit a esta direcció general. Així mateix es tindrà el suport de les persones becades per la Generalitat que aportaran, en el seu aprenentatge teoricopràctic, tots els coneixements, que havent sigut adquirits en matèria de cooperació i solidaritat, siguen necessaris per al correcte desenrotllament dels objectius de la direcció general.  
La Generalitat podrà recórrer, quan siga necessari per raons d'especificitat de la matèria, a la contractació de persones físiques o jurídiques especialistes en cooperació per al desenrotllament, acció humanitària i codesenrotllament, amb subjecció a la normativa reguladora dels contractes del sector públic.  
3.8. Avaluació  
El Pla director 2008-2011 establix, d'acord amb allò que ha assenyalat la Llei de Cooperació de la CV, la realització d'avaluacions dels projectes i programes en què participe la Generalitat, així com la creació dels instruments metodològics i instruments que faciliten els processos d'avaluació.  
L'avaluació es considera un element fonamental per a l'aprenentatge i la millora contínua de la qualitat de les polítiques i accions de cooperació. Per a això s'establixen dos nivells d'anàlisi: per un costat l'avaluació dels projectes i programes finançats per la Generalitat, i per un altre l'avaluació dels instruments de planificació de la cooperació valenciana.  
Durant 2009 s'iniciarà l'elaboració d'una metodologia d'avaluació de la cooperació valenciana on es fixaran els objectius, abast i criteris que s'han d'utilitzar. Per a l'elaboració de la metodologia d'avaluació s'inclourà la participació i aportacions que, a través dels òrgans de consulta corresponents, realitzen els agents de cooperació de la Comunitat Valenciana.  
3.8.1. Avaluació de projectes i programes  
Durant 2009, l'obligació de realització d'avaluacions externes per a tots aquells projectes i programes aprovats en les convocatòries públiques i els convenis institucionals, s'aplicarà en aquells el cost total dels quals siga superior a 200.000 euros.  
Així mateix, en els projectes presentats a les convocatòries públiques que tinguen un cost igual o inferior a 200.000 euros, la proposta de realització d'una avaluació final externa de resultats i objectius serà considerada com a mèrit preferent a l'hora de la valoració d'aquells.  
A més de les avaluacions preceptives i potestatives, que hauran d'incloure's en la mateixa formulació dels projectes i programes, la Generalitat podrà realitzar avaluacions d'impacte d'aquelles actuacions en què considere d'especial interés obtindre informació rellevant per a millorar les bones pràctiques en l'execució d'accions de desenrotllament.   
Per a la realització de les dites avaluacions la Generalitat podrà recórrer al mateix personal de la Direcció General de Cooperació al Desenrotllament i Solidaritat, a la contractació de personal extern especialitzat o a la col·laboració de personal tècnic d'altres departaments de la Generalitat la participació dels qual es considere necessària.  
Els percentatges màxims dedicats a les avaluacions externes, així com els requisits i terminis per a la realització d'estes, es fixaran en les diferents convocatòries de subvencions o en els corresponents convenis de col·laboració que se subscriguen.  
D'acord amb l'enfocament de gestió del cicle de projecte per a la realització de les avaluacions dels projectes i programes de cooperació s'utilitzaran els criteris generalment acceptats de: pertinència, eficàcia, eficiència, sostenibilitat i impacte.  
3.8.2. Avaluació dels instruments de planificació, gestió i coordinació  
L'avaluació de la cooperació al desenrotllament ha d'incloure necessàriament, no sols les accions realitzades, sinó els instruments i mecanismes a través dels quals s'articulen els recursos humans i materials dedicats a la cooperació al desenrotllament.  
L'avaluació dels plans i polítiques de cooperació adoptades per la Generalitat oferiran informació sobre l'eficàcia i l'eficiència dels instruments emprats, la coherència amb els principis i objectius de la cooperació valenciana i l'impacte de les intervencions. Els resultats de les avaluacions realitzades seran públics i serviran de base per a l'actualització i la millora contínua de les polítiques de cooperació de la Generalitat.  
4. Relació amb els agents de la cooperació  
La col·laboració i la complementarietat en les accions de desenrotllament són criteris d'actuació que en matèria de cooperació assumix i impulsa el Consell. Des de l'elaboració del primer Pla director de la Cooperació Valenciana 2004-2007, s'ha considerat este un eix de treball sobre el qual aprofundir i establir els mecanismes adequats per a garantir la participació activa dels diferents agents de cooperació.  
Durant 2009 es continuarà avançant en estes polítiques de participació, especialment a través del Consell Valencià de Cooperació al Desenrotllament, així com la Comissió Interdepartamental, i la Comissió Interterritorial de Cooperació al Desenrotllament, tots estos creats a partir de la publicació de la Llei de Cooperació.  
D'especial rellevància serà l'aprovació durant el 2009 del Reglament del Registre d'Agents de Cooperació per al Desenrotllament de la Comunitat Valenciana. La inscripció en este registre, d'acord amb la seua pròpia normativa i a allò que establix la Llei de Cooperació, serà requisit imprescindible per a accedir als fons del programa de cooperació de la Generalitat.  
De la mateixa manera, i d'acord també amb el que ha estipulat la Llei de Cooperació, es continuarà impulsant el Comité Permanent d'Acció Humanitària (CAHE) promogut l'any 2000 per la Generalitat.  
A nivell estatal i internacional es continuarà el treball de col·laboració amb l'Agència Espanyola de Cooperació Internacional al Desenrotllament, així com amb agents multilaterals, especialment les agències de Nacions Unides, organismes internacionals com l'OEI i governs i administracions d'aquells països en què es realitzen plans estratègics d'intervenció.  
4.1. Agents de cooperació en la Comunitat Valenciana  
4.1.1. Les ONGD  
Les ONGD són un dels principals agents de cooperació i realitzen una important labor, tant en els països on duen a terme els seus projectes i programes, com a la Comunitat Valenciana pel seu paper fonamental com a actors de participació, sensibilització i mobilització de la societat valenciana. La Llei de Cooperació al Desenrotllament de la Comunitat Valenciana i el Pla director 2008-2011 reconeixen este paper fonamental de les ONGD.  
Durant 2009 les ONG continuaran sent els principals agents de cooperació i receptors de fons de la cooperació valenciana. A més s'incrementarà la col·laboració amb la Coordinadora Valenciana d'Organitzacions No Governamentals per al Desenrotllament (CVONGD), entitat de representació de les ONGD valencianes, que durant 2009 executarà les accions que formen part del conveni subscrit entre la CVONGD i la Generalitat.  
4.1.2. Universitats valencianes  
Les universitats són un agent de cooperació especialitzat en matèria de formació i investigació sobre cooperació al desenrotllament. En este sentit, com en exercicis anteriors, des de la Generalitat es continuarà donant suport a les diferents accions formatives impulsades des de les universitats.   
Per un altre costat es promourà el treball conjunt entre les universitats i altres agents de cooperació, i es facilitarà una major interlocució amb les universitats gràcies a la seua participació en el Consell Valencià de Cooperació al Desenrotllament.  
4.1.3. Organitzacions sindicals  
El Pla director de la Cooperació Valenciana 2008-2011 reconeix la labor que tant les centrals sindicals, com les seues organitzacions de cooperació internacional, realitzen en la defensa i protecció dels drets dels treballadors i treballadores dels països empobrits, així com la seua funció en altres àmbits de la cooperació internacional i en especial de l'educació per al desenrotllament i la sensibilització.  
4.1.4. Associacions d'immigrants  
Les associacions d'immigrants residents a la Comunitat Valenciana juguen un paper cada vegada més important com a representants d'una part de la societat valenciana. Per això, tant en les accions de codesenrotllament, com en matèria de cooperació per al desenrotllament i sensibilització es considerarà la seua participació com un factor important que s'ha de valorar en les diferents convocatòries i convenis de cooperació impulsats per la Generalitat.  
4.1.5. Empreses i organitzacions empresarials  
Les organitzacions empresarials com a part de la societat civil i com a generadores d'ocupació i recursos poden jugar un paper important en la millora dels sistemes productius i en l'enfortiment de les polítiques públiques de desenrotllament. El seu paper, que la Llei Valenciana de Cooperació establix com a entitats col·laboradores, sense capacitat per a rebre fons de cooperació, es reforçarà amb la seua participació en el Consell Assessor de Cooperació al Desenrotllament i la seua participació en diferents accions impulsades des de la Generalitat.  
4.1.6. Altres conselleries i organismes dependents de la Generalitat  
Encara que les competències i la major activitat en matèria de cooperació al desenrotllament correspon a la Conselleria d'Immigració i Ciutadania, altres conselleries i organismes públics realitzen accions i disposen de capacitats per a participar activament en les polítiques de cooperació impulsades per la Generalitat.  
La posada en marxa de la Comissió Interdepartamental de Cooperació al Desenrotllament, creada per la Llei de Cooperació de la Comunitat Valenciana, permetrà una major coordinació i complementarietat entre tots els departaments de la Generalitat.   
4.1.7. Altres administracions públiques  
Diputacions, administracions locals i els fons de cooperació de la Comunitat Valenciana han tingut una activitat destacable en matèria de cooperació. Des de la Generalitat es continuarà recolzant la coordinació i la complementarietat de les accions realitzades per les administracions públiques de la Comunitat Valenciana.  
La creació l'any 2000 del Comité Permanent d'Acció Humanitària, impulsat per la Generalitat, ha permés avançar en esta coordinació.   
En 2009, d'acord amb la Llei de Cooperació, es crearà la Comissió Interterritorial de Cooperació al Desenrotllament, òrgan de coordinació i col·laboració entre les administracions públiques valencianes que disposen de pressupostos assignats a cooperació per al desenrotllament.  
4.1.8. Òrgans de consulta i participació en la Comunitat Valenciana  
A. El Consell Valencià de Cooperació al Desenrotllament  
En compliment de la Llei de Cooperació al Desenrotllament de la Comunitat Valenciana el Consell va aprovar la creació del Consell Valencià de Cooperació al Desenrotllament en el Decret 42/2008, de 4 d'abril.  
El Consell Valencià de Cooperació al Desenrotllament, adscrit a la Conselleria d'Immigració i Ciutadania, es constituïx com l'òrgan superior de consulta i participació dels diferents sectors i agents de cooperació al desenrotllament. Entre les seues funcions destaca la de conéixer i informar de les disposicions generals en matèria de cooperació així com informar de l'aprovació i donar seguiment als plans directors i plans anuals de cooperació de la Generalitat. El Consell, quan així ho requerisca, podrà crear comissions o grups de treball per a l'estudi de temes específics.  
El Consell de Cooperació es va constituir el 24 de juliol de 2008, i durant 2009 està prevista la realització d'almenys dos sessions ordinàries i les reunions extraordinàries que siguen convocades d'acord les seues normes de funcionament.  
B. La Comissió Interdepartamental de Cooperació al Desenrotllament  
La Comissió Interdepartamental de Cooperació al Desenrotllament, adscrita a la Conselleria d'Immigració i Ciutadania, es va constituir pel Decret 231/2007, de 30 de novembre, que regula el seu funcionament i composició.   
L'objectiu de la Comissió Interdepartamental és impulsar i coordinar la participació de tots els departaments de la Generalitat en matèria de cooperació al desenrotllament. Està integrada per representants de totes les conselleries, i podrà tindre la participació d'experts, així com crear comissions de treball específiques.  
Durant 2009 la Comissió Interdepartamental es reunirà almenys dos vegades de forma ordinària i de forma extraordinària quan siga convocada pels seus membres d'acord amb la normativa aplicable. A més de les funcions de coordinació dels diferents departaments de la Generalitat, la comissió haurà de conéixer i informar de l'aprovació i donar seguiment dels plans directors i plans anuals aprovats pel Consell.  
C. La Comissió Interterritorial de Cooperació al Desenrotllament  
En compliment de la Llei de Cooperació l'any 2009 es crearà la Comissió Interterritorial de Cooperació al Desenrotllament com a òrgan de coordinació entre la Generalitat i la resta d'administracions públiques valencianes que destinen fons computats com a ajuda al desenrotllament.  
Estarà adscrita a la conselleria competent en matèria de cooperació per al desenrotllament, i integrada a més de per la Generalitat per representants de les tres diputacions de la Comunitat; la Federació Valenciana de Municipis i Províncies; el Fons Valencià per la Solidaritat; representants dels ajuntaments de les tres capitals de província i sis representants d'administracions locals.  
La seua funció bàsica serà la de coordinar les accions que en matèria de cooperació per al desenrotllament es realitzen des de la Comunitat, conéixer i informar sobre la planificació del programa de cooperació de la Generalitat, així com facilitar una major informació sobre els diferents programes i projectes recolzats des de les administracions públiques de la Comunitat.  
4.2. A nivell nacional i internacional  
A nivell nacional la participació en la Comissió Interterritorial de Cooperació al Desenrotllament del Ministeri d'Assumptes Exteriors i de Cooperació és el principal fòrum de coordinació del conjunt d'administracions públiques del Govern central i les comunitats autònomes. Durant 2009 es continuarà participant en esta instància de coordinació.  
D'altra banda, la Generalitat participarà en totes aquelles comissions, grups de treball i fòrums que tant a nivell estatal com internacional, puguen resultar d'especial interés per al programa de cooperació de la Generalitat.  
4.2.1. Agència Espanyola de Cooperació Internacional per al Desenrotllament   
Durant 2009 es mantindrà la col·laboració amb diferents programes de cooperació impulsats per l'AECID, especialment el Programa Araucària XXI, així com el VITA i AZAHAR.   
També es mantindrà la col·laboració per a la realització de pràctiques formatives en matèria de cooperació de jóvens valencians en les Oficines Tècniques de Cooperació de l'AECID a Amèrica Llatina i Àfrica. Durant 2009 s'estudiarà la revisió de l'actual conveni de col·laboració AECID per a millorar l'actual sistema de beques en les OTC.  
La Generalitat mantindrà una especial coordinació amb AECID per a la coordinació de les actuacions que en matèria d'acció humanitària i d'emergència pogueren realitzar-se durant 2009.  
4.2.2. Altres comunitats autònomes  
La Comissió Interterritorial de Cooperació al Desenrotllament del Ministeri d'Assumptes Exteriors i de Cooperació, citada anteriorment, serà també el principal espai de coordinació amb les comunitats autònomes.  
Per un altre costat s'estudiaran aquelles propostes i iniciatives que permeten incrementar la col·laboració i cooperació amb altres comunitats autònomes en programes i projectes, així com en accions d'assistència tècnica i formació.  
4.2.3. Organismes multilaterals  
Les agències de Nacions Unides continuaran sent el primer soci en matèria de cooperació multilateral. En 2009 es mantindrà el suport a l'ACNUR, es firmaran nous acords de col·laboració amb el PNUD per al desenrotllament del programa ART, i es firmarà el primer acord de col·laboració entre la Generalitat i el Programa Mundial d'Aliments. També s'iniciarà un programa executat per UNICEF.  
A més l'Organització d'Estats Iberoamericans per a l'Educació i la Cultura (OEI) continuarà rebent suport de la Generalitat per al programa d'alfabetització d'Amèrica Llatina.  
5. Marc pressupostari   
Igual que ocorre en les restants administracions públiques espanyoles, la comptabilització de fons de la cooperació internacional valenciana no ha de referir-se tan sols al programa específic de cooperació al desenrotllament sinó que ha d'incloure les aportacions de centres directius de la mateixa Conselleria d'Immigració i Ciutadania i d'altres departaments de la Generalitat que compartixen els fins i objectius recollits en la Llei 6/2007, de Cooperació al Desenrotllament, podent consignar-se com a ajuda oficial al desenrotllament.   
Per a l'any 2009 el pressupost destinat a cooperació al desenrotllament i a codesenrotllament, en l'àmbit transversal que suposen les polítiques d'integració d'Immigració i Ciutadania serà de 41.494.641 euros, al que hi ha que afegir 3.107.320 corresponents a accions de cooperació al desenrotllament executades per la resta de Conselleries de la Generalitat.